
A fázistér szerkezetének vizsgálata ITER típusú tokamak-leképezésben időfüggő rendszerparaméter esetén

Kulcsszavak: káoszelmélet; plazmafizika; Ljapunov-exponens; diszkrét leképezés
Dolgozatomban a kaotikus rendszerek időfejlődésével foglalkozom, időben változó paraméter mellett. A problémát a tokamakokban futó mágneses erővonalak egy egyszerűsített leképezésén keresztül mutatom be, amik a plazmában lévő töltött részecskék pályáját adják meg első közelítésben. Bemutatom, hogy az ergodikus mágneses limiter rendszerre kapcsolása esetén, ha elég nagy a limiter- és plazmaáram aránya, akkor a mágneses erővonalak kaotikus viselkedését tapasztaljuk. Vizsgálom időfüggő áramarány esetén az ún. snapshot tóruszok felbomlását, továbbá a káoszhoz mérőszámokat is rendelek, az ún. általánosított Ljapunov-exponenst és a tórusz felbomlásának kezdetét. Egy szigetlánc és egy snapshot tórusz időfejlődését vizsgálva diszkutálom a káoszelméletben ismert ragacsos zónák időfüggő megfelelőjének lehetséges megjelenését az időfejlődés során. Különböző rátájú paraméterváltozások vizsgálatával megállapítom, hogy a felbomlási pont és a változás rátája között hatványfüggvény kapcsolat figyelhető meg.



